**Terapie lirică**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe unde ești? Te caut printre rune

Ca pe-un citat al unui timp trecut

Pe care toți îl știu, nimeni nu-l spune...

Să am nevoie de terapeut

S-atingă-ncet cu vorba-i pricepută

Umbra săgeții care s-a înfipt

Sub omoplatul stâng, durere-argută

S-o-nece-n frunze de eucalipt?

Pe unde ești? Că mi se-aprinde slova

Și se-ntrupează liric sub condei,

Aș vrea spre burgul tău să-mi îndrept prova

Ca la-nceputul unei epopei.

- Sunt uneori la capătu'-ndoielii,

Aproape și departe căutând

Gravura ta în profunzimea pielii

Rămasă dintr-o altă viață când

Și te-am urmat desculță prin infernul

Pe unde nimeni alta n-a-ndrăznit,

Mi-am apăsat cu palma dreaptă sternul

Și inima o vreme s-a oprit...

Dar nu e moartea doar o terapie,

Sărutul ei fatal un leac bizar?

De n-ai fi tu prin care poezie

Aș rătăci, prin ce destin amar?

Ioan Grigoraș Liliana Trif